SHBA: Kriza e kreditit prek gjendjen ekonomike të mijra amerikanëve
Kreditë për shtëpitë me përqindje të lartë interesi, e kanë dëmtuar rëndë vlerën e banesave dhe rrjedhimisht edhe cilësinë e jetës
Çdo shenjë e kuqe në Cleveland, tregon se kontrollin e pronësisë së kësaj shtëpie e ka marrë banka. Eksperti për financat në komunën Cijahoga, Jim Rokakis, po ndjen peshën e krizës së tregut të shtëpive në Cleveland të Ohios. Gjatë 5 vjetëve të fundit, zoti Rokakis ka parë nga afër se si pronarë shtëpish kanë humbur shumën që kishin paguar kundrejt vlerës totale të banesës. Mbi 70 mijë shtëpi kanë kaluar në pronësi të bankave në mbarë vendin. Tani, taksat që mbledh komuna nga pronat, me të cilat realizohet pagesa për shkollat, rrugët dhe shërbime të tjera të komunitetit, ka qenë viktimë e këtij fenonemi. Në vitin 2002, qyteteve Cleveland dhe Toledo të Ohios, iu desh të miratonin dekrete lokale, që e bënin të detyrueshëm konsulencën financiare për ata që aplikonin për kredi me përqindje të lartë interesi. Zoti Rokaki thotë se brenda dy muajve, industria e bankave i bindi ligjvënësit e shtetit të Ohios të miratojnë një ligj, që anulonte dekretet lokale. Aktivistja për komunitetet, Barbara Anderson, e di mirë se çfarë problemesh krijon marrja e banesës nën kontrollin e bankës në një lagje. Kur një shtëpi është marrë nga banka dhe ajo është boshatisur në Cleveland, brenda disa ditësh, nganjëherë orësh, të ashtuquajturit “gërryesit”, të cilët janë ekipe punëtorësh, fillojnë të heqin pjesët prej alumini nga shtëpia. Çmimi për metalin në Kinë dhe në Indi është kurdoherë i lartë. Gjithshka prej metali mund të shitet në tregun ndërkombëtar. “Gërryesit” futen në shtëpi, çajnë suvanë dhe nxjerrin jashtë tubat e ujit. Telat prej alumini dhe bakri, shkulen nga tavani. Lavamanët prej metali dhe pajsijet e tjera hiqen dhe shiten. Ajo që dikur ishte një shtëpi e marrë në pronësi nga banka në një lagje të trishtuar, tani shndërrohet në një skelet shtëpie me shumë pak, ose pa asnjë vlerë. Tani për tani, Anderson dhe fqinjët e saj do të duhet të jetojnë pranë këtyre shtëpive. Jim Rokakis thotë se do të duhen vite të tëra, në mos dekada, për të sjellë përsëri në jetë shumë lagje të Klevelandit. //ii